বাঘাযতীন এবং তার সংলগ্ন এলাকায় আন্ত্রিক ছড়িয়ে পড়ার সপ্তাহখানেক পর ‘উৎসে’র সন্ধান পেল কলকাতা পুরসভা! নিকাশি পাইপের ফাটল থেকেই পানীয় জলের পাইপে সংক্রমণ ছড়িয়ে পড়তে পারে, সেই সম্ভাবনা রবিবার সরাসরি খারিজ করেননি পুর আধিকারিকেরা। তবে তাঁরা প্রকাশ্যে আন্ত্রিকের কারণ নিয়ে কিছু বলতে চাননি। 
পুরসভা সূত্রের খবর, বাঘাযতীনের কাছে ১০১ এবং ১০২ নম্বর ওয়ার্ডের লাগোয়া এলাকায় নিকাশির পাইপলাইনে ছিদ্র খুঁজে পাওয়া গিয়েছে। পুরসভার জল সরবরাহ দফতরের ডিরেক্টর জেনারেল (ডিজি) বিভাস মাইতি ওই ছিদ্র খুঁজে পাওয়ার কথা এদিন স্বীকার করে নেন। তাঁর কথায়, ‘‘বাঘাযতীনের আশপাশে যেখানে আন্ত্রিকের প্রকোপ বেশি, সেখানে নিকাশি পাইপে এই ছিদ্র মিলেছে। তাছাড়াও এই অঞ্চলের বেশ কিছু বাড়িতেও জল সরবরাহ লাইনে ফাটল ধরা পড়েছে। আপাতত জরুরি ভিত্তিতে সেগুলি সারানো হচ্ছে।’’ তিনি জানিয়েছেন, ভূগর্ভস্থ পাইপে আরও ছিদ্র আছে কি না, তা খুঁজে দেখা হবে।
ওই দুই ওয়ার্ডে জলের নমুনা পরীক্ষার কাজ আরও জোরদার করা হয়েছে বলে পুরসভা সূত্রের খবর। জল দফতরের আধিকারিকদের একাংশ জানিয়েছেন, এদিন সকালেও বাঘাযতীন এবং তার সংলগ্ন এলাকায় জলের নমুনা পরীক্ষা করা হয়েছে। পরীক্ষকেরা সন্দেহপ্রকাশ করেছেন,  ওই জলের কয়েকটি নমুনায় কলিফর্ম ব্যাকটেরিয়া থাকতে পারে। প্রাথমিক পরীক্ষার পরে সেগুলিকে ল্যাবরেটরিতে পরীক্ষার জন্য ফের পাঠানো হয়েছে। বোতলবন্দি এবং নলকূপের জলে আগেই ব্যাকটেরিয়া পাওয়া গিয়েছিল। যদিও এদিন পর্যন্ত পুরসভার সরবরাহ করা জলে কলিফর্ম পাওয়ার কথা অস্বীকার করেছেন পুর কর্তৃপক্ষ।